Körtúránk remek ízelítő a Visegrádi-hegység szépségeiből, hegyek gerincén, vadregényes patakok völgyén át túrázunk a Pilisszentlászló melletti, népszerű Kisrigó vendéglőtől kiindulva. A Tövises-hegy, Akasztó-hegy vonulatán át ereszkedünk le a mélyen bevágódott Király-völgybe, ahol a Király-kutat érintve, a patak medrét követve érünk ki a szépséges Sikárosi-medencébe. Az erdészháztól már az Országos Kéktúra útvonalán járunk, a Bükkös-patak vadregényes völgyében kanyargunk, végül az Öreg-nyílás-völgyön át érünk vissza a vendéglőhöz.
A túra hossza: 11,4 km
A túra időtartama: 4 óra
Szintkülönbség: 310 m fel, ugyanannyi le
Kiindulópont:
Pilisszentlászló, Kisrigó vendéglő előtti parkoló. Megközelíthető Szentendréről, a Visegrád – Lepence felé vezető országútról, Pilisszentlászló után közvetlenül balra fordulunk a vendéglőhöz tartó rövid bekötőútra. Tömegközlekedéssel is egyszerűen elérhető, a Szentendréről Pilisszentlászlóra közlekedő Volánbusz járattal, a végállomás előtti megállónál (Felszabadulás útja) szálljunk le, majd balra, a Fenyősor és Csalogány utcákon át érjük el pár perc alatt a Kisrigó vendéglőt.